"VIGTIGT: Alle bidrag til denne tekst vil blive betragtet som værende Public domain."
"Dette er nødvendigt for at pressen ikke behøver at bekymre sig om GNU FDL, når de vil offentliggøre dele af denne meddelelse."
## Dansk net-encyklopædi fejrer rundingen af et skarpt hjørne med det første danske træf og besøg af Jimmy Wales.
"Den danske net-encyklopædi Wikipedia runder i disse dage 25.000 artikler. Dermed haler Wikipedia, som er gratis at bruge, kraftigt ind på udbredte papirbaserede leksika som "Gads Lille Leksikon". I den forbindelse arrangeres et træf den 11. juni for de danske frivillige bidragsydere til projektet, hvor den amerikanske idémand bag det internationale projekt Wikipedia – Jimmy Wales – også deltager."
Selvom de mange servere, der skal bruges til det samlede Wikipedia-projekt, står i Florida, USA, så bliver de nationale udgaver kontrolleret fuldstændigt decentralt. Den dansksprogede Wikipedia styres og skrives af danske brugere og er p.t. den 14. største Wikipedia i verden. Dermed er den bl.a. større end fx russisk, arabisk og hindi. De 25.000 artikler er dog ikke "færdige" artikler - det er en af Wikipedias store styrker. Da alle kan bidrage direkte til artikelskrivningen, kan artiklerne altid blive mere omfattende og bedre opdateret – et eksempel kunne være artiklen om paven, der i løbet af få timer blev ændret, så den var up-to-date.
"Et projekt, som Wikipedia, der er opbygget af frivillige, kan skabe lige så gode artikler, som dem man finder i et leksikon skrevet af eksperter", forklarer Malene Thyssen, administrerende bruger på Wikipedia: "Når man for eksempel i tv-quizzen "Hvem vil være millionær?" vælger at spørge publikum, rammer de oftere det rigtige svar, end når man ringer til en ven. Fællesskabets viden er som regel større end den enkeltes, og det er dét, Wikipedia høster frugterne af".
Nye tiltag kommer til løbende, i takt med at projektet vokser. For nyligt er der oprettet et fælles internationalt mediearkiv kaldet 'Commons' samt flere danske emneportaler. Et nyt samarbejde imellem de skandinaviske udgaver af Wikipedia kaldet 'Skanwiki' er igangsat, og derudover arbejdes der med en fælles kvalitetsoffensiv og kategorisering. Denne skal sikre, at enhver artikel er nem at finde og lever op til dansk Wikipedias standarder for neutralitet, troværdighed og encyklopædisk indhold.
Kontakt til Jimmy Wales angående interview formidles gennem den danske kontaktperson Anders Wegge Jakobsen <awegge@gmail.com> tlf: xxxx xxxx. 
## Dansk Wikipedia er i hastig udvikling. Net-encyklopædi runder et skarpt hjørne med nye tiltag.
"Den danske net-encyklopædi Wikipedia har nu rundet 25.000 artikler. Dermed haler Wikipedia, som er gratis og frit at bruge, kraftigt ind på det udbredte etbindsleksikon "Gads Lille Leksikon". I modsætning til papirbaserede leksika, er Wikipedia ofte helt ajour. Nyheden om kronprinsesse Marys graviditet kunne læses i artiklen om hende, få minutter efter, den var kendt. På samme måde er der lavet en artikel om Pave Benedikt 16., og artiklen om Johannes Paul 2. er rettet til med dødsdato og efterfølger. Uden begrænsningen i opslagsord og artiklernes længde, er der plads til mange specialiserede emner, som ikke ville få plads i et traditionelt leksikon." 
Den danske Wikipedia samler og formidler al den frie viden på dansk, så den kan indgå i den store krydsrefererede flersprogede encyklopædi. I forhold til den engelske Wikipedia kan den danske have en national vinkel, hvor også lokale artikler kan komme med. Artiklerne skrives af brugerne, og alle kan være med. Den danske udgave startede den 1. februar 2002. På det seneste er mange interessante, både danske og internationale, tiltag inden for arbejdet med encyklopædien vokset frem:
Kvalitetsoffensiven - tjek på troværdigheden. For at imødegå kritik omkring troværdigheden af Wikipedias artikler har den danske Wikipedia netop indledt en målrettet kvalitetsoffensiv. Kvalitetsoffensiven organiserer samarbejdet, hvor mange bidragsydere hjælper med at sortere artiklerne, så tvivlsomme oplysninger, manglende kildeoplysninger og for dårligt materiale opdages og rettes til eller fjernes fra encyklopædien. Wikipedias politik, om at tilsigte en neutral synsvinkel, udgør en mærkbar forskel, der adskiller denne fra mange andre frie leksika. 
Commons - frit mediearkiv. Et grænseoverskridende wikiprojekt er 'Commons' (Fælleden), der er et frit mediearkiv på tværs af de forskellige sprogs wikipædier. Arkivet er først og fremmest oprettet for at støtte fildelingen mellem de forskellige wikiprojekter, men det er samtidig også et arkiv over frie og gratis illustrationer, fotos, kortmateriale og lydfiler, der er tilgængelige for alle. Commons sparer diskplads, og arbejdsgange. Når materiale er uploadet til Commons, er det straks klar til brug for samtlige sprog og projekter. Naturligvis kan materialet opdateres og forbedres efter samme princip som artiklerne i Wikipedia.
Skanwiki - på tværs af sproggrænser. For at koordinere indsatsen og katalysere gode ideer og samarbejder på de forskellige skandinaviske sprog er forumet Skanwiki oprettet. Mange af de 25.000 danske artikler er krydsrefererede til tilsvarende artikler på de andre nordiske sprog. Igennem disse krydsreferencer er det nemt at finde beslægtede emner, som den danske udgave endnu ikke har et opslag om. Samlet har det skandinaviske sprogområde mere end 120.000 opslag, nogle er dog dubletter, der findes på mere end et sprog. 
Wikipedia - for børn og unge. Den danske Wikipedia er den første til at udbyde en sektion specielt tilrettelagt børn og unge. Her findes f.eks. initiativet Minibussen, en samling af små serier af artikler inden for bestemte emner. Desuden er der gæstebog, mulighed for at stille spørgsmål til Wikipedia, hjælp til opgaveskrivning samt mange enkle eksperimenter. Folkeskolelærere inviteres til at bruge vores materiale i undervisningen. For at lette dette, er det muligt at få opsat restriktioner for en specifik skoles adgang til Wikipedia, så det for en periode kun er muligt at læse artiklerne.
